Lars Barfoed (KF), 2003-11-04:
Men da jeg nu alligevel er nået frem, vil jeg tillade mig at uddybe mine egne synspunkter en lille smule.
I Det Konservative Folkeparti synes vi, det er vigtigt at sætte fokus på mulighederne for regelforenkling og afbureaukratisering inden for konkrete områder af lovgivningen og administrationen.
Det Konservative Folkeparti ser generelt store muligheder for at frigøre ressourcer gennem forskellige former for forenkling af love og regler samt en mere enkel forvaltningsstruktur og udnyttelse af teknologien i forbindelse med administrationen.
Det gælder naturligvis også inden for forvaltningen af lovgivningen om arbejdsløshedsforsikring og dermed a-kassernes arbejde.
Man skal selvfølgelig være opmærksom på, at det ikke altid er så let, som det måske ser ud, at forenkle tingene.
I arbejdsløshedsforsikringslovgivningen har man skullet tage mange hensyn for at sikre rimelighed i reglerne, undgå misbrug og sikre en effektiv kontrol og beregning af dagpengeudbetalingerne.
Men det udelukker ikke, at man gør, hvad man kan, og hele tiden forsøger at tænke nyt.
Man skal bare vide, at der er begrænsninger og andre hensyn end blot hensynet til forenkling.
Meget er naturligvis op til a-kasserne selv.
De tilrettelægger selv deres egen administration, og derfor har de også hver for sig et ansvar for at forvalte lovgivningen så billigt og så effektivt som muligt for medlemmerne.
Regeringen har efter Det Konservative Folkepartis opfattelse bidraget væsentligt til i hvert fald at styrke incitamentet for a-kasserne til at gennemføre effektivisering og forenkling af administrationen ved at give mulighed for at oprette tværfaglige a-kasser og dermed skabe en form for konkurrence a-kasserne imellem om, hvem der kan gøre det bedst og billigst for medlemmerne.
Ikke mindst på Beskæftigelsesministeriets område er der fokus på udnyttelsen af informationsteknologien og digitaliseringen til at forenkle sagsbehandlingen og give
Det kommer også a-kasserne til gavn, og i de kommende år er der ingen tvivl om, at især digitalisering vil åbne mulighed for yderligere forenkling og effektivisering i administrationen af a-kasserne og arbejdsløshedslovgivningen i almindelighed.
Regeringen har generelt inden for den offentlige sektor taget en række initiativer til digitale løsninger, og den teknologi skal naturligvis udnyttes.
Om a-kassernes regler er det vist ikke nogen overdrivelse at sige, at generelt er de både komplicerede og omfattende i en sådan grad, at det for både sagsbehandlere og medlemmer må være vanskeligt at bevare overblikket.
Derfor kunne det overvejes at bede en task force om at se på love, bekendtgørelser og cirkulærer med henblik på at begrænse mængden og detaljeringsgraden, for regler har det jo med at udvikle sig ved knopskydning.
Hver regel bliver selvfølgelig til ud fra de bedste intentioner, men efter en tid kan det være nyttigt at tage et overblik over reglerne, som de har udviklet sig, og overveje en sanering.
For Det Konservative Folkeparti at se
er det i videre forstand også muligt at forenkle reglerne med mere vidtgående reformer.
Først og fremmest vil vi pege på muligheden for at indføre en såkaldt årsindkomstmodel til beregning af dagpengene.
Det vil indebære, at a-kasserne kan lægge det seneste kalenderårs lignede skattepligtige indkomst til grund for beregning af dagpengene, og det vil indebære en markant reduktion af a-kassernes kontrol og beregning af den seneste periodes indkomst.
Der skal således ikke herske tvivl om, at Det Konservative Folkeparti gerne bidrager til regelforenkling og effektivitet, for så vidt angår både forvaltningen inden for de bestående lovgivningsmæssige rammer og set i sammenhæng med mere omfattende reformer af lovgivningen.